DA Den Europæiske Unions Tidende CE 78/819

(2004/C 78 E/0871)

SKRIFTLIG FORESPØRGSEL E-3481/03

af Richard Corbett (PSE) til Kommissionen

(24. november 2003)

Om: »Valdastico Sud«-motorvejen

Har Kommissionen kendskab til den foreslåede »Valdastico Sud«-motorvej, som den italienske regering foreslår bygget mellem Vicenza og Badia Polesine i nærheden af Rovigo med katastrofale følger for et område, der er anerkendt som verdenskulturarv?

Mener Kommissionen, at fællesskabsbestemmelserne om miljøkonsekvensvurderinger er overholdt i denne sag? Er den klar over, at den italienske miljøkommissions oprindelige vurdering var negativ, og at Berlusconis regering efterfølgende ved dekret af 19. september 2002 erstattede 23 af dens 36 medlemmer, hvilket førte til en positiv vurdering af planen den 18. december 2002?

Kan Kommissionen desuden bekræfte, at projektet ikke har nogen betydning for det transeuropæiske transportnet?

Svar afgivet på Kommissionens vegne af Margot Wallström

(22. januar 2004)

Ifølge Rådets direktiv 85/337/EØF om vurdering af visse offentlige og private projekters indvirkning på miljøet (VVM-direktivet), som ændret ved direktiv 97/11/EF af 3. marts 1997 (1), skal medlemsstaterne træffe de nødvendige foranstaltninger med henblik på, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse. Disse projekter er defineret i artikel 4, som henviser til bilag I og II. Anlæg af motorveje falder ind under bilag I, punkt 7 b), som er undergivet krav om obligatorisk vurdering af virkningerne på miljøet (VVM).

I et tilfælde af denne art bør de italienske myndigheder træffe foranstaltninger til at sikre, at der gennemføres en miljøvurdering, som omfatter a) en beskrivelse af det miljø, som i væsentlig grad kan blive berørt af det foreslåede projekt, herunder den arkæologiske kulturarv, landskaber og befolkning (jf. artikel 5 og bilag IV), b) høring af befolkningen og andre kompetente myndigheder med ansvar for miljøet, og c) offentliggørelse af beslutningen med angivelse af de betingelser, der er knyttet til tilladelsen, og de begrundelser og betragtninger, der ligger til grund herfor, samt om nødvendigt en beskrivelse af de foranstaltninger, der er påtænkt med henblik på at undgå, nedbringe og om muligt neutralisere betydelige skadelige virkninger. Der skal i tilladelsesproceduren tages hensyn til resultatet af høringerne og de oplysninger, der er indhentet i medfør af artikel 5 og 6.

At et projekt kan få negativ indvirkning på miljøet (herunder landskaber og historisk arv), er ikke, i medfør af direktivet, til hinder for, at der gives tilladelse, forudsat at de i direktivet fastsatte procedurer er blevet fulgt. Når en miljøvurdering er gennemført i overensstemmelse med direktivet, er det op til den kompetente myndighed i den pågældende medlemsstat at træffe beslutning om, hvorvidt der skal gives tilladelse.

Kommissionen har allerede undersøgt den sag, det ærede medlem har fremlagt, og har ikke fundet tegn på, at direktivet er blevet overtrådt i det foreliggende tilfælde. At den italienske regering har udskiftet 23 af de 26 medlemmer i den kommission, der har til opgave at udtale sig om det foreliggende projekt, og at den pågældende kommission dernæst har godkendt projektet, udgør ikke nogen overtrædelse af direktiv 85/337/EØF, som ændret.

Kommissionen kan bekræfte, at da projektet ikke indgår i det transeuropæiske transportnet, kan der ikke ydes støtte til projektet over dette budget.

(1) EFT L 73 af 14.3.1997.